SL Uradni list Evropske unije C 30/10

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 30/06

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„FRÄNKISCHER KARPFEN“/„FRANKENKARPFEN“/„KARPFEN AUS FRANKEN“

ES št.: DE-PGI-0005-0688-19.03.2008

ZGO ( X ) ZOP ( )

1. Ime:

„Fränkischer Karpfen“/„Frankenkarpfen“/„Karpfen aus Franken“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.7 – Sveže ribe in iz njih pridobljeni proizvodi

3.2 Opis proizvoda, za katerega se uporablja ime iz 1. točke:

„Fränkischer Karpfen“/„Frankenkarpfen“/„Karpfen aus Franken“ (v nadaljnjem besedilu: „Frankenkarpfen“) je krap zrcalar (Cyprinus carpio), ki se prodaja kot živ ali zaklan.

Hrbet krapa „Frankenkarpfen“ je temno zelen, siv ali sivkasto moder, boka sta rumenkasto zelena do zlata, trebuh pa je rumenkasto bel. Hrbtne in repne plavuti so sive, repne in podrepne plavuti imajo rdečkast odtenek, prsne in trebušne plavuti pa so rumenkaste ali rdečkaste.

Živa teža triletnega jedilnega krapa znaša med 1 000 g in 1 700 g. Za „Frankenkarpfen“ je značilno čvrsto, okusno belo meso z nizko vsebnostjo maščobe, ki dejansko ne presega 10 %. Nizka vsebnost maščobe se zagotavlja z omejevanjem gostote populacije (največ 800 krapov na hektar v fazi K2).

3.3 Surovine:

—

3.4 Krma (samo za proizvode živalskega izvora):

Krap se prehranjuje predvsem s hrano, ki je na voljo v naravnem okolju (hrana na dnu, zooplankton ipd.); kadar se krap goji za prehrano ljudi (tj. krap, ki preživi v ribniku dve poletji (K2) ali tri poletja (K3)), se njegovi prehrani dodajo stročnice in žita (razen koruze). Poleg tega je za prehrano dovoljena krmna mešanica, ki je odobrena v okviru bavarskega programa za kulturno krajino. Krmna mešanica ne sme vsebovati nobene sestavine živalskega izvora, ampak lahko vsebuje le poljščine. Vsebuje lahko največ 16 % surovih beljakovin, skupna vsebnost fosforja pa ne sme presegati 0,6 %. Poleg tega mora vsebovati vsaj 10 % travne moke.

3.5 Posebni proizvodni postopki, ki jih je treba izvajati na opredeljenem geografskem območju:

Ker je rastna sezona krapa v poletnih mesecih, se njegova starost izračuna glede na število poletij. Na splošno se krap, namenjen za prehrano ljudi, v regiji Franken goji v ciklu, ki zajema tri poletja. Prvo leto zajema obdobje, v katerem se iz jajčec vzredi krap K1. Po prezimovanju se riba razvije v krapa K2. Želena teža krapa se doseže tretje poletje (krap K3).

„Frankenkarpfen“ mora na geografskem območju preživeti vsaj eno rastno sezono (ki se začne aprila zadevnega proizvodnega leta) od faze K2 (mladice) do faze K3 (jedilna riba).

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Kratka opredelitev geografskega območja:

V zadevno geografsko območje spadajo vsi ribniki za krape na območjih Unter-, Mittel- in Oberfranken.

5. Povezanost z geografskim območjem:

5.1 Posebnosti geografskega območja:

„Frankenkarpfen“ se v zadevni regiji proizvaja že približno 900 let. Proizvodnja krapa je zgodovinsko tesno povezana s samostani v regiji Franken.

Ribniki v regiji Franken se nahajajo v bolj ali manj širokem pasu od geološke kotline v povodju reke Rednitz do dolin ob zgornjem toku rek Altmühl, Aisch in Wörnitz. Ti ribniki ležijo v srednji plasti kevperja ali plasti pisanega kevperja, peščenega kevperja in zlasti na ilovnato-peščenih tleh v geološki formaciji Burgsandstein. Prehodi med peščenimi plastmi in ilovnatimi plastmi, ki delujejo kot vodoneprepustne ovire, so značilni zlasti za plast pisanega kevperja in so odločilno prispevali k nastanku ribnikov.

V celotni regiji Franken so ribniki skoraj izključno v geološki formaciji kevpra. Kot je navedeno, so tla v tej formaciji vodoneprepustna, skozi katera ponikne le zelo malo vode. To pomeni, da je za ohranjanje vodne gladine v celotnem poletju potreben le minimalen pritok vode ali minimalna stopnja padavin.

V primerjavi z ostalimi območji v Nemčiji je v regiji Franken zelo malo padavin. Povprečne letne padavine znašajo od 600 do 650 mm, povprečna letna temperatura pa je od 7 do 9 °C. To pomeni, da je na tem območju toplo, suho celinsko podnebje z nizko stopnjo padavin. Ribniki v regiji Franken se razlikujejo od ribnikov v sosednji regiji Oberpfalz po vodnih virih. Ker je v regiji Franken podnebje toplejše kot v regiji Oberpfalz, so ribniki v regiji Franken bogatejši z ribami in zagotavljajo večji donos.

Gojenje krapov je vplivalo ne samo na pokrajino, ampak tudi na kulturno življenje v regiji Franken. V zvezi s tem so na primer nastale knjige z anekdotami o ribnikih za krape in pesmi o krapu, poleg tega pa so organizirane (umetniške) razstave v zvezi z vsemi vidiki, povezanimi s krapom.

Tradicionalno jed „Frankenkarpfen“ ponujajo v veliko gostilnah v celotni regiji Franken, pri čemer imajo številne od njih, tako kot sam „Frankenkarpfen“, večstoletno tradicijo. Številni gostilničarji z dolgo družinsko tradicijo pripravljanja krapa imajo v svojih gostilnah tudi bazene, da lahko gostom vedno ponudijo svežega krapa.

Sloves jedi „Frankenkarpfen“ je zelo velik v celotni regiji, pri čemer obstajajo značilni recepti za njeno pripravo na frankovski način (npr. ocvrti polovici krapa).

5.2 Posebnosti proizvoda:

Za proizvod „Frankenkarpfen“ je značilno čvrsto, belo meso s posebnim okusom. Podoben je okusnemu sveže kuhanemu krompirju brez okusa po zemlji (ali postanosti) in je zelo prijeten. Zaradi predpisane gostote populacije ima „Frankenkarpfen“ nizko vsebnost maščob, ki dejansko ne presega 10 %.

5.3 Vzročna povezanost geografskega območja z določeno kakovostjo, slovesom ali drugimi značilnostmi proizvoda:

„Frankenkarpfen“ je zelo dobro poznan ne samo v regiji Franken, ampak tudi v celotni Nemčiji, potrošniki pa ga zelo cenijo. Zaradi zelo kakovostne, čiste vode na območju, na katerem se goji riba, vpliva naravnih in geografskih razmer na gojenje krapa, vpliva zelo specifičnega podtalja v regiji Franken ter zlasti večinoma naravne prehrane (organizmi, s katerimi se prehranjujejo ribe) v vodi na zadevnem območju je njegov okus poseben in značilen. Podoben je okusnemu sveže kuhanemu krompirju brez okusa po zemlji (ali postanosti) in je zelo prijeten. Zaradi krme in majhne gostote populacije (največ 800 krapov na hektar v fazi K2) je krapovo meso zelo kakovostno.

Sloves

Proizvod „Frankenkarpfen“ je zelo cenjen zaradi svoje kakovosti, velike pomembnosti in večstoletne tradicije, ki jo imajo ribniki za krape v regiji Franken.

Ker je krap pomemben del kulturnega življenja na opredeljenem geografskem območju in se iz njega pripravlja zelo cenjena jed ter je že več stoletij stalni element kulinarične kulture v regiji Franken, slovi „Frankenkarpfen“ kot regionalna specialiteta ne samo v zadevni regiji, ampak tudi na širšem območju.

Na podlagi potrošniške raziskave, ki je bila izvedena leta 2002 v Nürnbergu, je bilo ugotovljeno, da 31 % potrošnikov najraje uživa jed „Frankenkarpfen“. „Frankenkarpfen“ je vključen tudi v podatkovno zbirko tradicionalnih bavarskih specialitet (http://www.food-from-bavaria.de). V to zbirko, ki jo upravlja bavarsko deželno ministrstvo za kmetijstvo in gozdarstvo, so lahko vključeni le proizvodi, ki jih cenijo ljudje na Bavarskem.

Sklic na objavo specifikacije:

Markenblatt, Zv. 35, z dne 31. avgusta 2007, del 7a-aa, str. 16130.

http://www.register.dpma.de/DPMAregister/geo/detail.pdfdownload/70

(1) UL L 93, 31.3.2006, str. 12.